เอเอซีพีปลื้มนักเรียนกทม.ร่วมโครงการ 2.5 หมื่นคน
เอเอซีพี ปลื้มนักเรียนกทม.ร่วมโครงการ 2.5 หมื่นคน ฟุ้งประสบความสำเร็จสูงสุด
14 ก.ย. 2553

เอเอซีพี ปลื้มนักเรียนกทม.ร่วมโครงการ 2.5 หมื่นคน ฟุ้งประสบความสำเร็จสูงสุด
น.ส.พัชรา ทวีชัยวัฒนะ รองกรรมการผู้จัดการใหญ่ ฝ่ายบริหารการตลาดและสื่อสาร องค์กร อยุธยา อลิอันซ์ ซี.พี. ประกันชีวิต เปิดเผยว่า จากการจัดกิจกรรมเพื่อสังคมปันความรู้สู่เด็กไทย โครงการ อยุธยา อลิอันซ์ ซี.พี. พาน้องเที่ยวบางกอก มีครูและนักเรียนสังกัดสำนักการศึกษากรุงเทพมหานคร เข้าร่วมโครงการจำนวน 2.5 หมื่นคน ตลอดระยะเวลา 4 ปี นับว่าประสบความสำเร็จอย่างสูง ทำให้บริษัทได้รับประกาศเกียรติคุณจากรุงเทพมหานครในฐานะองค์กรผู้ทำคุณประโยชน์มาเป็นระยะเวลาติดต่อกัน 3 ปีนับตั้งแต่ปี 2549-2552
ทั้งนี้ บริษัทพานักเรียนชั้นประถมศึกษาจากโรงเรียนในสังกัด กทม. ซึ่งส่วนใหญ่จะเป็นเด็กที่ขาดโอกาสได้เรียนรู้สัมผัสจากสถานที่จริง มาร่วมทัศนศึกษาสถานที่สำคัญทางประวัติศาสตร์ของกรุงเทพมหานคร ในวันเสาร์-อาทิตย์ เป็นการเปิดโลกทัศน์ให้เด็กได้มีประสบการณ์การเรียนรู้นอกห้องเรียน ศึกษาวัฒนธรรม และประวัติศาสตร์ความเป็นมาของชาติไทย โดยหวังว่า การซึมซับวัฒนธรรมและประวัติศาสตร์ของชาติไทยจะช่วยสร้างพลังความรักชาติ ภาคภูมิใจในบรรพบุรุษไทยและปลูกฝังความรู้สึกหวงแหนแผ่นดินในจิตใจของเยาวชนไทย 
น.ส.พัชรา กล่าวว่า วิสัยทัศน์ของบริษัทนอกจากจะสะท้อนออกมาในรูปของนโยบายที่มุ่งขับเคลื่อนธุรกิจเพื่อสร้างความมั่นคงและคุ้มครองครอบครัวไทย ผ่านผลิตภัณฑ์และบริการที่ตอบสนองทุกความต้องการของลูกค้าแล้ว ยังตระหนักถึงการสร้างภูมิคุ้มกันทางสังคมและสร้างความมั่นคงแก่สังคมไทย ด้วยการส่งเสริมการเรียนรู้ เพิ่มพูนทักษะด้านต่างๆ โดยเฉพาะการให้ความรู้แก่เยาวชนที่จะเป็นกำลังสำคัญของชาติในอนาคต